

KOHTUMÄÄRUS

|  |  |
| --- | --- |
| **Kohus** | Harju Maakohus |
| **Kohtunik****Kohtujurist** | Fred FiskerKadi Lossi |
| **Määruse tegemise aeg ja koht** | 15. oktoober 2024.a, Tallinna kohtumaja |
| **Tsiviilasja number** | 2-23-6378 |
| **Tsiviilasi** | **EUDRL OÜ (pankrotis, avalikus uurimises) pankrotimenetlus** |
| **Menetlustoiming** | Ärikeelu kohaldamine |
| **Menetlusosalised** **Asja lahendamine** | Võlausaldaja: UWS Baltic OÜ (registrikood 10808134)Võlausaldaja lepinguline esindaja: jurist Danil LipatovVõlgnik: EUDRL OÜ (registrikood 14158727), juhatuse liige Artur Butkevitšus (isikukood 39211201513, endine Artur Hrisanfov)Pankrotihaldur: Anne Tammer (e-post haldur@tammer-tammer.ee)Kirjalik menetlus |
| **RESOLUTSIOON**1. **Rahuldada EV Konkurentsiameti maksejõuetusteenistuse taotlus ärikeelu kohaldamiseks.**
2. **Kohaldada Artur Butkevitšuse (isikukood 39211201513) suhtes ärikeeldu kuni pankrotimenetluse lõpuni tsiviilasjas nr 2-23-6378.**
3. **Keelata Artur Butkevitšus´el olla mistahes juriidiliste isikute, sealhulgas välisriigi juriidiliste isikute, juhtorgani liige, prokurist või likvideerija.**
4. **Lubada Artur Butkevitšusel töötada töölepingu, käsunduslepingu või töövõtulepingu alusel välja arvatud juriidilise isiku äritegevust juhtival, korraldaval, finants- ja raamatupidamisvaldkondlikel tegevustel.**
5. **Määrus kuulub viivitamatule täitmisele (PankrS § 3 lg 2, § 5 lg 3, TsMS § 478 lg 3).**
6. **Määrus toimetada kätte Artur Butkevitšusele, pankrotihaldurile, maksejõuetusteenistusele ning saata Tartu Maakohtu registriosakonnale (PankrS § 39 lg 1).**
7. **Jätta taotlusega seotud menetluskulud poolte endi kanda.**
 |
| **Edasikaebamise kord** |
| Määruse peale, millega kohus on kohaldanud ärikeeldu või selle kohaldamisest keeldunud, võib isik, kelle suhtes keeldu on kohaldatud, või maksejõuetuse teenistus, kui ta esitas taotluse ärikeelu kohaldamiseks, esitada määruskaebuse Tallinna Ringkonnakohtule Harju Maakohtu kaudu 15 päeva jooksul määruse kättetoimetamisest alates (PankrS § 91 lg 4). |

**Asjaolud**

1. Harju Maakohus 09.10.2023.a. määrusega tsiviilasjas nr 2-23-6378 rahuldas Maksejõuetuse teenistuse avalduse ja kuulutas välja EUDRL OÜ (edaspidi nimetatud ka võlgnik) pankroti avaliku uurimisena st riikliku järelevalvemenetlusena. Kohus nimetas EUDRL OÜ (pankrotis) pankrotihalduriks vandeadvokaadi Anne Tammeri.
2. Maksejõuetuse teenistus esitas 28.06.2024 kohtule taotluse pankrotiseaduse (edaspidi PankrS) § 91 lg-s 2 sätestatud ärikeelu kohaldamiseks Artur Butkevitšus (isikukood 39211201513, endine nimi Artur Hrisanfov) suhtes sama seaduse § 1928 lõike 4 alusel.
3. Kohus toimetas Maksejõuetuse teenistuse taotluse Artur Butkevitšusele kätte e-toimiku kaudu 19.07.2024 kell 20:54 e-postile artur@eudrl.com ja kohustas Artur Butkevitšust vastama taotlusele 20 päeva jooksul alates kohtumääruse saamisest. Artur Butkevitšus kohtu määratud tähtaja jooksul ei vastanud.

**Kohtu põhjendused**

1. Kohus, tutvunud EV Konkurentsiameti maksejõuetusteenistuse taotlusega ja tsiviilasja materjalidega leiab, et taotlus on põhjendatud ja tuleb rahuldada.

1. PankrS § 1928 lg 4 kohaselt võib maksejõuetuse teenistus taotleda kohtult ärikeelu kohaldamist vastavalt PankrS §-s 91 sätestatule. PankrS § 91 lg 1 kohaselt võib kohus füüsilisest isikust võlgnikul keelata kuni pankrotimenetluse lõpuni olla ettevõtja, juriidilise isiku juhtorgani liige, juriidilise isiku likvideerija või prokurist. Sama paragrahvi lg 2 esimese lause järgi võib kohus juriidilisest isikust võlgniku pankroti korral määrata, kes pankrotiseaduse § 19 lõigetes 1 ja 3 nimetatud isikutest ei või pankrotimenetluse lõpuni olla juriidilise isiku juhtorgani liige, juriidilise isiku likvideerija või prokurist. PankrS § 19 lõikes 1 nimetatud isikuks on teiste hulgas juriidilisest isikust võlgniku juhtorgani liige, täisühingu osanik, usaldusühingu täisosanik.
2. Kohus kohaldab ärikeeldu eelkõige siis, kui isik on teinud PankrS § 28 lõikes 2 nimetatud raske juhtimisvea, sealhulgas võib raskeks juhtimisveaks olla pankrotiavalduse õigeaegse esitamise kohustuse oluline rikkumine. PankrS § 19 lg 3 nimetatud isikuteks on juhtorgani liige, likvideerija, prokurist ja raamatupidamise eest vastutav isik.
3. Võlaõigusseaduse (VÕS) § 104 lg 2 kohaselt hõlmab süü hooletust, rasket hooletust ja tahtlust. VÕS § 104 lg 4 kohaselt on raske hooletus käibes vajaliku hoole olulisel määral järgimata jätmine. VÕS § 104 lõike 5 kohaselt on tahtlus õigusvastase tagajärje soovimine võlasuhte tekkimisel, täitmisel või lõpetamisel. Tahtlus on seotud eeskätt subjektiivsete tunnustega – teadlikkus käitumise õigusvastasusest ja sellise tagajärje soovimine.
4. Riigikohtu praktikast, esmajoones määrusest tsiviilasjas nr 3-2-1-26-00 järeldub, et PankrS § 91 lg 2 eesmärk on kolmandate isikute preventiivne kaitse, tõkestamaks ärikeelu subjektil toime panna uusi võimalikke süütegusid või tekitada kolmandatele isikutele kahju. Sama tuleneb Riigikohtu 9. mai 2000. a määrusest tsiviilasjas nr 3-2-1-70-00 ja 12. jaanuari 2005. a määrusest tsiviilasjas nr 3-2-1-158-04 (p 12). Seega on Riigikohtu praktika järgi ärikeelu näol tegemist preventiivse sunnivahendiga (vt ka 22.02.2010 kohtumääruses nr 3-2-1-124-09). Riigikohus on tsiviilasjas nr 3-2-1-26-00 leidnud, et ärikeeldu võib kohaldada pankrotimenetluses kerkida võivate takistuste ärahoidmiseks. Määruses tsiviilasjas nr 3-2- 1-158-04 (p 12) on Riigikohus samuti märkinud, et ärikeeldu kohaldatakse mh vältimaks pankrotimenetluse võimalikke takistusi.
5. Võlgnik kanti äriregistrisse 28.11.2016.a. Artur Butkevitšus (isikukood 39211201513, endine Artur Hrisanfov) oli võlgniku enamusosanik ja juhatuse liige. Alates 05.05.2017.a. on Artur Butkevitšus võlgniku ainuosanik ja ainus juhatuse liige, kes esindas ja juhtis üksi äriühingu majandustegevust. Võlgniku juhatuse liikmena on Artur Butkevitšus PankrS § 19 lg-tes 1 ja 3 nimetatud isikuks, kelle suhtes saab kohaldada ärikeeldu.
6. Artur Butkevitšus ei ole täitnud pankrotimenetluses kaasaaitamiskohustust ja on rikkunud PankrS §-85 ja 87 toodud kohustusi. PankrS § 85 lg-s 1 on sätestatud, et võlgnik peab kohtule, ajutisele haldurile, haldurile, pankrotitoimkonnale ja Maksejõuetuse teenistusele andma teavet, mida nad vajavad seoses pankrotimenetlusega nii enne kui ka pärast pankroti väljakuulutamist, eelkõige oma vara, sealhulgas kohustuste ning majandus- või kutsetegevuse kohta. Võlgnik on kohustatud esitama haldurile pankroti väljakuulutamise päeva seisuga bilansi koos vara, sealhulgas kohustuste nimekirjaga. PankrS § 85 lg 11 kohaselt peab võlgnik PankrS § 85 lõikes 1 nimetatud kohustuse täitma viivitamata pärast vastava nõude saamist. Vastavalt PankrS § 87 lg-le 1 võlgnik peab osutama ajutisele haldurile ja haldurile abi tema ülesannete täitmisel. Võlgnik ei ole esitanud haldurile pankroti väljakuulutamise päeva seisuga bilanssi, vara ja kohustuste nimekirja.
7. 25.05.2023.a. palus ajutine pankrotihaldur Terje Eipre Artur Butkevitšusel esitada hiljemalt 02.06.2023 järelepärimises küsitud andmed võlgniku vara ja võlgade kindlakstegemiseks. Pärast pankroti väljakuulutamist 11.10.2023, 14.10.2023, 17.10.2023, 30.10.2023 saatis pankrotihaldur Terje Eipre võlgniku juhatuse liikmele järelepärimisi andmete ja dokumentide saamiseks, et kindlaks teha võlgniku varad ja võlad. 18.04.2023 selgitas pankrotihaldur Anne Tammer e-kirja teel Artur Butkevitšusele võlgniku kohustusi pankrotimenetluses. Samal päeval saatis pankrotihaldur Artur Butkevitšusele teabenõude võlgniku kohta andmete ja dokumentide saamiseks. Artur Butkevitšus ei reageerinud ühelegi nõudele. Artur Butkevitšus ei ole pankrotimenetluses andnud ajutise pankrotihaldurile ja pankrotihaldurile teavet võlgniku vara, kohustuste ja majandustegevuse kohta ja on jätnud esitamata pankroti väljakuulutamise päeva seisuga bilansi koos vara, sealhulgas kohustuste nimekirjaga.
8. Artur Butkevitšus on võlgniku juhatuse liikmena rikkunud osaühingu raamatupidamise korraldamise (ÄS § 183, RPS § 4) kohustust ja majandusaasta aruande koostamise ja äriregistrile esitamise kohustus (ÄS § 178 lg 1 ja 4).
	1. Võlgnik ei ole äriregistrile esitanud 2022.a. majandusaasta aruannet, mille esitamise tähtpäev oli 30.06.2023. Äriseadustiku § 183 kohaselt korraldab juhatus osaühingu raamatupidamist, jättes nimetatud aruanded äriregistrile esitamata on Artur Butkevitšus rikkunud ÄS §-st 179 lg 1 ja 4 tulenevat kohustust koostada pärast majandusaasta lõppu majandusaasta aruanne raamatupidamise seaduses sätestatud korras ja esitada kinnitatud majandusaasta aruanne äriregistrile kuue kuu jooksul arvates majandusaasta lõppemisest.
	2. Raamatupidamise seaduse § 4 järgi on raamatupidamiskohustuslane on kohustatud: 1) korraldama raamatupidamist nii, et oleks tagatud aktuaalse, olulise, objektiivse ja võrreldava informatsiooni saamine raamatupidamiskohustuslase finantsseisundist, finantstulemusest ja rahavoogudest; 2) dokumenteerima kõiki oma majandustehinguid; 3) kirjendama algdokumentide või nende põhjal koostatud koonddokumentide alusel kõiki oma majandustehinguid raamatupidamisregistrites; 4) koostama ja esitama majandusaasta aruande ning muud finantsaruanded käesolevas seaduses ja teistes õigusaktides sätestatud korras; 5) säilitama raamatupidamise dokumente.
9. Pankrotihalduri andmetel ei vasta EUDRL OÜ raamatupidamine eeltoodud nõuetele ja Artur Butkevitšus ei ole haldurile avaldanud, kus asuvad võlgniku raamatupidamisdokumendid.
10. Artur Butkevitšus on esitanud äriregistrile ebaõigeid andmeid.Võlgniku 2021.a. majandusaasta aruande kasumiaruande kohaselt oli võlgniku 2021.a. müügitulu 158 258 eurot ja muud äritulud 1484 eurot. Võlgniku 2021.a. käibedeklaratsioonidest nähtub, et tegelikult oli 2021.a. võlgniku 20% määraga müügitulu kokku 328 404,81 eurot ja 0% määraga 1274,89 eurot.

|  |  |  |
| --- | --- | --- |
| KMD  | 2021 20% KM  | 0% määraga  |
| jaanuar  | 10 408,90  |   |
| veebruar  | 3 419,86  |   |
| märts  | 16 402,10  |   |
| aprill  | 12 961,29  | 56,59  |
| mai  | 13 572,24  |   |
| juuni  | 9 796,67  |   |
| juuli  | 10 108,21  |   |
| august  | 13 521,62  |   |
| september  | 19 290,36  |   |
| oktoober  | 73 122,21  | 1 218,30  |
| november  | 34 439,00  |   |
| detsember  | 111 362,35  |   |
| kokku  | 328 404,81  | 1 274,89  |

2021.a. majandusaasta aruandes esitatust suuremat 2021.a. majandusaasta aruandes esitatust suuremat müügitulu kinnitavad ka Swedbank AS-i arvelduskontolt nr EE302200221065578592 nähtuvad käibed: 2021.a. laekus kontole raha 300 285,13 eurot ja kontolt tehti väljamakseid summas 300 637,55 eurot.

25.07.2022.a. on Artur Butkevitšus allkirjastanud võlgniku 2021.a. majandusaasta aruande ja esitanud selle 23.08.2022.a. äriregistrile.

1. Artur Butkevitšus on rikkunud võlgniku maksukohustusi (MKS § 8 lg 1, mille kohaselt on juriidilise isiku seaduslik esindaja kohustatud korraldama esindatava maksukorralduse seadusest, maksuseadusest ja [maksukorralduse seaduse § 3 lõikes 4](https://www.riigiteataja.ee/akt/130062023044#para3) nimetatud seadustest tulenevate rahaliste ja mitterahaliste kohustuste (mh õigete andmetega deklaratsioonide esitamise) tähtaegse ning täieliku täitmise). Artur Butkevitšus ei ole esitanud Maksu- ja Tolliametile 2023.a. septembrikuu käibedeklaratsiooni. Artur Butkevitšuse poolt Maksu- ja Tolliametile esitatud 2023.a. mai- ja juunikuu käibedeklaratsioonide järgi oli võlgniku müügikäive eelnimetatud kuudel 0 eurot. Artur Butkevitšus jättis deklareerimata järgmised müügitehingud:
* 28.05.2023.a. müük summas 250,99 eurot Varvara Levandovskajale, laekunud Paysera arvelduskontole nr LT353500010009065120 RCPlanet e-poest robottolmuimeja eest;

* 22.05.2023 müük summas 186,62 eurot Jevgeni Nikitinile;

* 19.05.2023 müük summas 999,99 euro Roman Dolskiile;

* 15.06.2023 müük summas 999 eurot Kristjan Juusule;

* müük summas 2339,93 eurot neljale erinevale isikule.

1. Artur Butkevitšus ei ole täitnud ÄS § 180 lg-st 51 tulenevat kohustust esitada õigel ajal pankrotiavaldus. ÄS § 180 lg 51 sätestab osaühingu juhatuse kohustuse esitada osaühingu pankrotiavaldus mitte hiljem kui 20 päeva möödumisel püsiva maksejõuetuse ilmnemisest. Võlgniku pankrotiavalduse esitas võlausaldaja UWS Baltic OÜ 28.04.2023. Võlgniku suhtes oli algatatud kokku 6 täiteasja, neist esimene 23.11.2021. Maksu- ja Tolliamet tegi 04.05.2021 ajatamise otsuse ja kinnitas ajakava maksuvõla 6622,39 eurot tasumiseks 10 kuu jooksul. Kuna võlgnik ei tasunud jooksvaid makse ja ei täitnud graafikut, tunnistati ajatamise otsus 30.08.2021 kehtetuks. Alates 2021.a. lõpust jättis Artur Butkevitšus olulise osa võlgniku maksukohustustest täitmata. 04.07.2022 seisuga oli võlgniku maksuvõlg 32 037,38 eurot, mille tasumiseks 23 kuu jooksul tegi Maksu- ja Tolliamet ajatamise otsuse. 14.09.2022 tunnistati see kehtetuks, sest tasumata olid graafikujärgsed maksed kokku summas 1403 eurot ja jooksvad maksud 3229,71 eurot. Artur Butkevitšus jätkas võlgniku nimel müügilepingute sõlmimisega, muu hulgas käsutuskeelu ajal. Paljudel juhtudel jäi ostjatel kaup saamata ja ostjatele tasutud ettemaks tagastamata. Pankrotihalduri hinnangul pidanuks võlgniku juhatus esitama pankrotiavalduse juba 2022.a. alguses.
2. Artur Butkevitšusele pidi olema arusaadav, et võlgnik on püsivalt maksejõuetu. Seda kinnitab asjaolu, et 30.09.2022 võõrandas ta enda nimele võlgniku kaubiku DACIA (391BKS) ja 26.07.2022 asutas uue äriühingu ESRC Distribution OÜ (16541873), mille kaudu jätkas sama majandustegevusega, kasutades muu hulgas kuni 2023.a. märtsini võlgniku e-posti aadressi info@rcplanet.ee ja kodulehte [www.rcplanet.ee.](http://www.rcplanet.ee/) Alltoodud tabelist on näha, kuidas pankrotivõlgniku käive järsult vähenes pärast uue äriühingu ESRC Distribution OÜ asutamist.

|  |  |  |
| --- | --- | --- |
| KMD 2022  | 20% määraga  | 0% määraga  |
| jaanuar  | 25 146,42  | 181,43  |
| veebruar  | 13 304,62  |   |
| märts  | 83 613,96  |   |
| aprill  | 92 763,04  |   |
| mai  | 135 996,55  |   |
| juuni  | 13 169,23  |   |
| juuli  | 44 627,51  |   |
| august  | 24 126,39  |   |
| september  | 3 945,31  |   |
| oktoober  | -901,89  |   |
| november  | 98,33  |   |
| detsember  | 338,33  |   |
| kokku  | 436 227,80  | 181,43  |

1. Artur Butkevitšus ei ole täitnud ÄS § 187 lg-st 1 tulenevaid kohustusi korraliku ettevõtja hoolsusega. 2021.a. majandusaasta aruandest nähtub, et võlgniku peamiseks tegevusalaks oli droonide ja hobitoodete müük, droonide hooldus ja parandus, elektrisõidukite (elektrilised tõukerattad, jalgarattad jne) müük, remont, hooldus ja montaaž, 3D-printimine, skaneerimine ja modelleerimine, aerofoto ja video droonilt ja maapinnalt. Müük toimus peamiselt [www.rcplanet.ee](http://www.rcplanet.ee/) e-poe kaudu ja Tallinnas Ussimäe tee 12 asunud kontor-kaupluses.
2. Pankrotimenetluse käigus on selgunud, et võlgniku sõlmis ostjatega müügilepingud, millega võttis kohustuse tarnida ja ostjatele üle anda kokkulepitud kaup. Ostjad tasusid ostuhinna ettemaksuna võlgniku pangakontole või sularahas kassasse, kuid võlgnik müügilepinguid ei täitnud ja jättis ostjatele kauba hankimata. Samuti ei tagastanud võlgnik ostjatele kauba eest ettemakstud raha.
	1. Sergei Sergejev ostis võlgnikult 07.09.2022 elektrilise tõukeratta Ultron X2 ja maksis selle eest sularahas 1799 eurot, mida kinnitab arve nr 2C1C17191. Võlgnik pidi ostetud kauba tarbijale üle andma 2023 I kvartalis. Võlgnik kaupa tarbijale ei hankinud ja raha ei tagastanud. Samuti ei vastanud võlgnik tarbija meeldetuletustele ja tarbija 10.05.2023.a. nõudeavaldusele.
	2. 27.07.2022.a. sõlmiti suuline müügileping, mille alusel võlgnik kohustus hankima ja UWS Baltic OÜ-le üle andma sukeldumisvarustuse. UWS Baltic OÜ maksis selle eest arve nr C3603F080 alusel võlgniku arvelduskontole nr EE752200221077938201 9934,05 eurot. Võlgnik oma lepingust tulenevat kohustust ei täitnud. Pooled leppisid kokku uueks tähtajaks 28.02.2023, kuid võlgnik ostetud kaupa üle ei andnud. 06.03.2023 esitas UWS Baltic OÜ lepingust taganemise avalduse ja andis raha tagastamiseks 30 päeva. Võlgnik ei tagastanud ka raha.
	3. Varvara Levandovskaja ostis 28.05.2023.a. võlgniku RCPlanet e-poest robottolmuimeja ja maksis selle eest ülekandega 250,99 eurot võlgniku Paysera arvelduskontole nr LT353500010009065120. Võlgnik ostetud kaupa tarbijale ei hankinud ja raha ei tagastanud.
	4. Võlgniku [www.rcplanet.ee](http://www.rcplanet.ee/) e-poest tellisid kaupu 15.06.2023 Kristjan Juusu 999 euro eest, 22.05.2023 Jevgeni Nikitin 186,62 euro eest, 19.05.2023 Roman Dolski 999,99 euro eest ja veel neli isikut summas 2339,93 eurot. Ostetud kaupade eest tegi võlgnikule ettemaksu ESTO AS. Võlgnik ostjatele ostetud kaupu üle ei andnud. Ostjate päringutele võlgnik ei reageerinud. Samuti ei tagastanud võlgnik ESTO AS-ile kaupade eest makstud raha.
	5. UWS Baltic OÜ poolt võlgniku pangakontole tehtud ettemakse on võlgnik ära kulutanud. UWS Baltic OÜ maksis võlgnikule 27.07.2022 9934,05 eurot. Samal päeval on võlgnik tasunud Credit Invest OÜ-le 667,32 eurot, CREDIT.EE OÜ-le 645 eurot. 27.07.2022 – 12.09.2022 on Artur Butkevitšus kandnud enda kontole erinevates summades kokku 2111 eurot selgitusega „Laen tagastus.“ 28.07.2022 on Maksu- ja Tolliametile kantud 1764,67 eurot.
	6. Võlgnik on saanud alates 2020. aastast seitse (7) Tarbijavaidluste komisjoni otsust, kus võlgnik ei vasta tarbija kirjadele ja ei edasta nõutud kaupu, vt[https://jvis.ttja.ee/modules/tarbijavaidluskomisjoniotsused/avalik?search[company]=EUDRL](https://jvis.ttja.ee/modules/tarbijavaidluskomisjoni-otsused/avalik?search%5bcompany%5d=EUDRL)
	7. 22.05.2023.a. nimetas kohus ajutise pankrotihalduri ja kohaldas käsutuskeeldu. Eeltoodule vaatamata Artur Butkevitšus ei sulgenud rcplanet.ee e-poodi ning selle kaudu oli jätkuvalt võimalik tellida kaupu ja nende eest maksta. Võlgnik ostetud esemeid ostjatele üle ei andnud. Samuti ei tagastanud võlgniku juhatuse liige ostjatele raha.
3. Suur maksuvõlg ja suutmatus seda tasuda, maksejõuetuse olukorras e-poe avatuna hoidmine, ostjatelt tellimuste ja raha vastuvõtmine, ostjate nõuete ignoreerimine ning raha tagastamata jätmine, sama majandustegevusega jätkamine uues äriühingus kinnitavad, et Artur Butkevitšus eksitas ostjaid ja temal puudus igasugune tahe võetud kohustusi täita. Artur Butkevitšus ei ole täitnud oma kohustusi korraliku ettevõtja hoolsusega (ÄS § 187 lg 1).
4. Artur Butkevitšuse edasisest tegevusest selgub, et 26.07.2022 asutas Artur Butkevitšus osakapitali sissemakset tegemata uue äriühingu ESRC Distribution OÜ (registrikood 16541873), mille kaudu jätkas sama majandustegevusega, kasutades muu hulgas kuni 2023.a. märtsini võlgniku e-posti aadressi info@rcplanet.ee ja kodulehte [www.rcplanet.ee.](http://www.rcplanet.ee/) 08.05.2024.a. on väljaandes Ametlikud Teadaanded avaldatud Maksu- ja Tolliameti dokumendi kättetoimetamise teade, mille kohaselt ESRC Distribution OÜ-le toimetatakse kätte korraldus maksudeklaratsioonis esinevate puuduste kõrvaldamiseks. ESRC Distribution OÜ -l on esitama Maksu-ja Tolliametile 2024.a maikuu käibedeklaratsioon ning tulu- ja sotsiaalmaksu deklaratsioon. Seega jätkab Artur Butkevitšus ESRC Distribution OÜ ainuosaniku ja juhatuse liikmena samasuguse käitumisega, kus ta ei võta vastu dokumente ja eirab juhatuse liikme kohustuste täitmist.
5. Riigikohus on 22. veebruari 2010.a määruses tsiviilasjas nr 3-2-1-124-09 punktis 29 rõhutanud et isik, kelle suhtes kohus kaalub ärikeelu kohaldamist, tuleb maakohtus üldjuhul isiklikult ära kuulata. Isik võib ära kuulamata jääda üksnes siis, kui ta pole kättesaadav või ei kasuta kohtu poolt pakutud ärakuulamise võimalust. Minimaalselt tuleb isikule teatada tema suhtes ärikeelu kohaldamise kavatsusest ning küsida selles osas tema seisukohta.
6. Kohus toimetas Maksejõuetuse teenistuse taotluse Artur Butkevitšusele kätte e-toimiku kaudu 19.07.2024 kell 20:54 e-postile artur@eudrl.com ja kohustas Artur Butkevitšust esitama vastus 20 päeva jooksul alates kohtumääruse saamisest. Artur Butkevitšus kohtu määratud tähtaja jooksul ei vastanud.
7. Juhatuse liikme hoolsusstandard tuleneb ÄS § 187 lõikest 1. Juhatuse liige peab kohustusi täitma korraliku ettevõtja hoolsusega, tegutsema kohustuste täitmisel heas usus ja ühingu huvides, olema otsuste vastuvõtmiseks piisavalt informeeritud ega tohi ühingule võtta põhjendamatuid riske. Juhatuse liige peab eelistama oma tegevuses äriühingu huve enda isiklikele või kolmandate isikute huvidele. Juhtorgani liige ei tohi kuritarvitada oma õiguslikku seisundit. Võlaõigusseaduse (VÕS) § 104 lg 2 kohaselt hõlmab süü hooletust, rasket hooletust ja tahtlust. VÕS § 104 lg 4 kohaselt on raske hooletus käibes vajaliku hoole olulisel määral järgimata jätmine. VÕS § 104 lõike 5 kohaselt on tahtlus õigusvastase tagajärje soovimine võlasuhte tekkimisel, täitmisel või lõpetamisel. Tahtlus on seotud eeskätt subjektiivsete tunnustega – teadlikkus käitumise õigusvastasusest ja sellise tagajärje soovimine.
8. Riigikohus on otsuse 3-20-1415 punktis 12.2 sedastanud „tahtluse nn tahtmise ja teadmise külg on omavahel sõltuvussuhtes (vrd Riigikohtu kriminaalkolleegiumi 22. veebruari 2022. a otsus nr 1-20-6495/139, p 19). Kui isik teab temal lasuva kohustuse (MKS § 8 lg 1) olemasolust või peab seda kõiki asjaolusid ja tõendeid kogumis arvestades teadma ja jätab kohustuse täitmata, siis ei saa olla eluliselt usutav, et ta ei tahtnud õigusvastast tagajärge (s.o maksuvõla teket).
9. Kohtu hinnangul eelpool toodud asjaolud kinnitavad, et Artur Butkevitšus on teinud võlgniku juhtimisel raskeid juhtimisvigu mitte raskelt hooletult, vaid teadlikult ja eesmärgipäraselt, lootes jätkata võlgniku ära kasutamist võimalikult pika aja jooksul. Artur Butkevitšus on petnud tarbijaid, jätnud korraldamata võlgniku raamatupidamise, esitamata majandusaasta aruande ja esitanud ebaõigeid andmeid majandusaasta aruandes, ei ole täitnud pankrotimenetluses kaasaaitamise ja teabe esitamise kohustust, jätnud deklareerimata ja tasumata maksukohustused ning jätnud õigel ajal esitamata võlgniku pankrotiavalduse. Nimetatud rikkumised on kohtu hinnangul käsitletavad raskete juhtimisvigadena ja Artur Butkevitšus teadliku tegevusena võlgniku juhtimisel võlgniku ära kasutamiseks enda huvides. Ärikeelu kohaldamata jätmisel jätkab Artur Butkevitšus samasugust tegevust ja isikute kahjustamist. Seda kinnitab Artur Butkevitšus senine tegevus võlgniku juhtimisel ja uue äriühingu ESRC Distribution OÜ asutamine sama majandustegevusega jätkamiseks. Võttes arvesse Artur Butkevitšus tegevust, kus isik on jätnud esitamata aruanded või aruanded on esitatud valeandmetega, on jäetud esitamata maksudeklaratsioonid ja pole deklareeritud korrektset maksukohustust, puuduvad raamatupidamisdokumendid ning isik ei ole avalikkusele kättesaadav või ei esita nõutud teavet ja dokumente (nii tarbijatele kui riiklikele järelevalve organitele) on kohtu hinnangul põhjendatud muuhulgas keelata Artur Butkevitšusel töötada ka töölepingu, käsunduslepingu või töövõtulepingu alusel juriidilise isiku äritegevust juhtival, korraldaval, finants- ja raamatupidamisvaldkondlikel tegevustel.
10. Kohus kohaldab Artur Butkevitšuse suhtes ärikeeldu PankrS § 91 lg 2 esimese lause järgi EUDRL OÜ (pankrotis) pankrotimenetluse lõpuni. Ärikeelu rikkumine on KarS § 373 alusel kriminaliseeritud. Määrus kuulub viivitamatule täitmisele (PankrS § 3 lg 2, § 5 lg 3, TsMS § 478 lg 3).
11. TsMS § 172 lg 2 esimese alternatiivi alusel jätab kohus taotlusega seotud menetluskulud poolte endi kanda.

/allkirjastatud digitaalselt/

Fred Fisker

Kohtunik